Franco: Bulle sit beste voet voor ná nederlae | Netwerk24
Deur Owen Kock 18 Julie 2019 17:45
Dís volgens hul afrigter, Franco Smith, wat die Vrystaters Vrydag ’n laaste keer na Loftus Versfeld in Pretoria vergesel vir hul Curriebeker-wedstryd teen die Blou Bulle.
Die Vrystaat-losskakel, Tian Schoeman, keer Vrydag die eerste keer terug na Loftus Versfeld sedert hy in 2017 die Blou Bulle verlaat het. Foto: Gallo Images
“Ons het hard gewerk met dié groep. Die teenstanders teen wie ons in die Pro14-reeks gespeel het, het gemiddeld tussen 19 en 23 spelers gehad wat al internasionale rugby gespeel het.
“Ons moes eenvoudig aanpas of die aftog blaas. Die ondervinding wat ons daar opgedoen het, maak van ons ’n baie meer mededingende groep as die een wat ons verlede jaar in die Curriebeker-reeks gehad het.
“Met die uitsondering van die slotte Sintu (Manjezi) en Walt (Steenkamp), wat nog nie Curriebeker-rugby vir ons gespeel het nie, weet almal wat voorlê,” sê Smith.
Darren Adonis, plaasvervanger agterspeler, sal ook sy CB-buiging maak as hy opdraf.
Smith waarsku in dieselfde asem dat die Ligbloues ná hul nederlaag met 5-20 op Nuweland teen die Westelike Provinsie ’n ander span sal wees.
“Ons het in die Superrugby-reeks gesien die Bulle speel goeie rugby ná ’n nederlaag en Vrydag gaan geen uitsondering wees nie.
“Hulle sou gewerk het aan wat fout gegaan het, so ons weet dit gaan nie ’n maklike wedstryd wees nie.”
Dis die eerste keer dat die Abongile Nonkontwana (flank), Tian Schoeman (losskakel), Louis Fouché (heelagter) en Dries Swanepoel (senter) na Loftus Versfeld terugkeer sedert hulle vir die Bulle gespeel het.
Dit is ’n móét-wen-situasie vir ons.
Die Bulle se breier, Pote Human, sê hulle respekteer die Vrystaat maar sy span is onder druk om te wen.
“Dit is ’n móét-wen-situasie vir ons. Die spelers besef ons het ’n nederlaag agter die blad en het geen punte verdien nie, so die druk is op ons.
“Die Vrystaat gaan die reeks gebruik om vir die Pro14-reeks te slyp, so ek verwag ’n interessante wedstryd,” sê Human.
Hy sê hulle het teen die WP baie geleenthede geskep, maar nie afgerond nie en dit het aandag gekry.
Ons moes eenvoudig aanpas of die aftog blaas.
’n Afdeling waarin hulle swaargekry het, was die skrums en Human sê hy vertrou dit sal Vrydag beter gaan.
Hy sê hy hoop vir sy skrumafrigter, Daan Human, se onthalwe, die Bulle vaar goed teen sy ou span.
“Daan doen baie goeie werk met die agttal en dit kon in die Superrugby-reeks gesien word. Ek dink dit gaan vir hom ’n groot uitdaging wees, omdat hy by albei spanne betrokke was.”
Human sê die voorbereiding het goed verloop, hoewel die plaasvervanger-flank, Marco van Staden, weens sy betrokkenheid by die Springbokke, nie saam kon oefen nie.
Blou Bulle: Divan Rossouw, Cornal Hendricks, Johnny Kotze, Burger Odendaal (k), Rosko Specman, Manie Libbok, Embrose Papier, Tim Agaba, Roelof Smit, Ruan Steenkamp, Andries Ferreira, Ruan Nortjé, Wiehahn Herbst, Jaco Visagie, Simphiwe Matanzima. PLAASVERVANGERS: Johan Grobbelaar, Dayan van der Westhuizen, Beertjie van Vuuren, Jean Droste, Marco van Staden, Ivan van Zyl, Marnitz Boshoff, Dylan Sage.
Vrystaat-Cheetahs: Louis Fouché, William Small-Smith, Benhard Janse van Rensburg, Dries Swanepoel, Rabs Maxwane, Tian Schoeman, Tian Meyer (k), Henco Venter, Abongile Nonkontwana, Junior Pokomela, Walt Steenkamp, Sintu Manjezi, Aranos Coetzee, Joseph Dweba, Ox Nche. PLAASVERVANGERS: Jacques du Toit, Charles Marais, Reinach Venter, JP du Preez, Jasper Wiese, Gerhard Olivier, Dian Badenhorst, Darren Adonis.
Assistent-skeidsregters: Stephan Geldenhuys & Christopher Allison.
TV-skeidsregter: Joey Klaaste-Salmans.
Afskop: 19:15 (SS 1).
Hawies verwag moeilike Pro14-reeks